ועדת הכספים, כנסת 18, פרוטוקול מספר 221, 2009-12-01 12:50

משה שגיא: אני פותח את ישיבת ועדת הכספים.

משה שגיא: שינויים בתקציב לשנת 2009.

משה שגיא: החברים קיבלו את הפניות?

אורי אוריאל: עדיין לא.

משה שגיא: פניות מספר 229 ו-230 זאת פנייה שהייתה בפעם הקודמת וקיימנו בה דיון.

משה שגיא: מדובר בהעברת שני תקנים ממשרד ראש הממשלה, ממינהל הגיור.

משה שגיא: אני עיכבתי את זה כי לא ידעתי מה הנושא הזה אבל ביררתי ומדובר בהעברת שני תקנים ממשרד ראש הממשלה כפי שהוצג כאן בוועדה לבתי הדין הרבניים.

משה שגיא: אנחנו מצביעים.

משה שגיא: ה צ ב ע ה פניות מספר 229 ו-230 – אושרו פה אחד פניות מספר 267 ו-268 – משרד התקשורת יש מישהו שמציג את הפניות?

משה שגיא: עדיין לא הגיע.

משה שגיא: נחזור לזה לאחר מכן.

משה שגיא: פניות מספר 4352, 78 ו-434 – משרד ראש הממשלה קידום הנגב והגליל.

אורי אוריאל: זה חשוב.

שלומית נקש: הפנייה נועדה להעביר 5.2 מיליון שקלים לכפרי סטודנטים בגליל ובנגב.

משה שגיא: מה זה.

שלומית נקש: כפרים של סטודנטים, בדרך כלל זאת עמותת אילים מקימה כפרים ליד ישובים והם מקימים לבד את הכפרים.

שלומית נקש: הם לומדים והם גם מסייעים לישובים לידם.

שלומית נקש: יש במנחמיה, יש בדימונה, יש ביכיני, באשלים, בנגב ובגליל.

אורי אוריאל: משהו דומה לפרוייקט פרח אבל הם גרים ביחד.

שלומית נקש: הם גרים ביחד.

משה שגיא: אנחנו מצביעים.

משה שגיא: ה צ ב ע ה פניות מספר 4352, 78 ו-434 – אושרו פה אחד פניות מספר 395 ו-396 – משרד התעשייה, המסחר והתעסוקה

דב בארי: הפנייה נועדה לפעולות מחשוב משותפות של משרד התעשייה ומשרד הרווחה.

דב בארי: מדובר עדיין בפעולות משותפות שקשורות לימים בהם משרד העבודה היה משרד העבודה והרווחה ולא משרד הרווחה והשירותים החברתיים.

דב בארי: לשם כך נועדה הפנייה.

משה שגיא: לחברי הכנסת יש הערות?

אורי אוריאל: שאלה.

אורי אוריאל: מי הנציג הבכיר ביותר של אגף התקציבים כאן?

משה שגיא: כולם בכירים.

אורי אוריאל: בפגישה לפני חודש וחצי – אני פונה לאגף התקציבים – אצל ראש אגף התקציבים אודי ניסן סוכם שייעשה מאמץ מיוחד להעביר לנו את הניירות האלה בצורה של מיילים.

אורי אוריאל: אולי מישהו יכול להשכיל אותי אם פרוייקט המחשוב שלכם כבר התגבר על זה?

שאול מרידור: לא.

משה שגיא: למה אתה עונה?

משה שגיא: אתה הרי עוסק במים.

משה שגיא: מה אתה עונה לשאלת חבר הכנסת אורי אריאל?

שאול מרידור: אני אבדוק ואנחנו נחזיר לו תשובה.

משה שגיא: אנחנו מצביעים.

משה שגיא: ה צ ב ע ה פניות מספר 395 ו-296 – אושרו

אורי אוריאל: אני נגד.

פניה קירשנבאום: אני רוצה רביזיה.

אורי אוריאל: אני מצטרף לרביזיה.

משה שגיא: למה?

משה שגיא: אלה דברים טכניים.

משה שגיא: בסדר, אין רביזיה, בסדר?

אורי אוריאל: בקיצור, תמצאי משהו אחר.

משה שגיא: פנייה מספר 397 – המשרד לביטחון פנים.

משה שגיא: הנציג איננו.

משה שגיא: נחזור לזה לאחר מכן, כאשר הרפרנט יגיע.

משה שגיא: נחזור לזה לאחר מכן, כאשר הרפרנט יגיע.

משה שגיא: פנייה מספר 421.

שאול מרידור: מדובר על פנייה תקציבית שנועדה לתקצב פרוייקט השבת קולחין ועוד מספר דברים במסגרת הסכם פשרה שהגיעה אליו המדינה ביחד עם אגודת עמק הירדן על מחלוקת שארכה יותר מעשר שנים.

שאול מרידור: הכסף בעיקרו הולך להקמת מפעל השבה שנועד לקחת את השפכים של טבריה והצינור של ה-מ.מ.מ.

שאול מרידור: ובעקבותיו גם אפשר יהיה להתחיל בשיקום הירדן הדרומי, אחרי שהשפכים יפסיקו לזרום לשם.

יעקב אדרי: מכיוון שעשר שנים הם זמן סביר, רצוי לתמוך בזה.

משה שגיא: אנחנו מצביעים.

משה שגיא: ה צ ב ע ה פנייה מספר 421 – אושרה פה אחד פנייה מספר 422 – משק הדלק נחזור לזה לאחר מכן, כאשר יגיע הרפרנט.

משה שגיא: פנייה מספר 423 – רשויות פיקוח, רשות לשירותים ציבוריים, חשמל אתם ממש אנשים יעילים.

משה שגיא: זאת העברה של 12 אלף שקלים.

משה שגיא: מי הרפרנט שמציג את הפנייה?

משה שגיא: איננו.

משה שגיא: פניות מספר 425 ו-426 – המשרד להגנת הסביבה

רותם וולף: מדובר כאן בביצוע הרשאה להתחייב, מאחר שמדובר בסוף השנה והמשרד לא הספיק להוציא מזומנים, לפרוייקטים שונים וביניהם בתחום הפסולת ובתחום האינטרנט ופרוייקטים אחרים.

משה שגיא: אנחנו מצביעים.

משה שגיא: ה צ ב ע ה פניות מספר 425 ו-426 – אושרו פה אחד פנייה מספר 427 – משרד הפנים

סימן טוב: הפנייה התקציבית נועדה לאפשר שינויים פנימיים בתקציב משרד הפנים.

משה שגיא: תקצרו לנו את העבודה.

משה שגיא: חייבים לפרוטוקול שם ותפקיד.

סימן טוב: רפרנט פנים.

סימן טוב: הפנייה נועדה לאפשר שינויים פנימיים במשרד הפנים לצורך מימון אחר של משרד הפנים בקרן לכיבוי אש.

משה שגיא: אנחנו מצביעים.

משה שגיא: ה צ ב ע ה פנייה מספר 427 – אושרה פה אחד פנייה מספר 428 – רווחה

חנן פריצקי: תקציבן רווחה.

חנן פריצקי: הפנייה נועדה לאפשר התאמות תקציב בסעיפים הקשיחים – פנימיות למפגרים, נכים, ילדים, בהתאם לביצוע.

חנן פריצקי: אנחנו מסדרים את הסעיפים כך שיתאימו לביצוע בסוף השנה.

משה שגיא: אנחנו מצביעים.

משה שגיא: ה צ ב ע ה פנייה מספר 428 – אושרה פה אחד פנייה מספר 459 – חינוך

משה שגיא: סמנכ"ל משרד החינוך.

משה שגיא: מדובר בפנייה של סגירת שנת התקציב במשרד החינוך בשנת 2009.

משה שגיא: יש כאן ניצול יתרות של יחידות שלא נוצלו, להעביר לכל מיני פעולות של המשרד ולנהל כל מיני חסרים שנבעו מקיצוצים כמו אגף שח"ר וכל מיני פעולות נוספות.

משה שגיא: אנחנו מצביעים.

משה שגיא: ה צ ב ע ה פנייה מספר 459 – אושרה פה אחד

אופיר להב: משרד הקליטה, מרכז תקציבים.

אופיר להב: מדובר בהשתתפות במחקר של מדען עולה במשרד להגנת הסביבה.

אופיר להב: אנחנו משתתפים ב-148 אלף שקלים במחקר.

אמנון כהן: כל הכבוד.

משה שגיא: אנחנו מצביעים.

משה שגיא: ה צ ב ע ה פנייה מספר 429 – אושרה פה אחד פניות מספר 432 ו-433 – חקלאות

דניאלה גרא: הפנייה נועדה לבצע שינויים בתקציב התמיכות בייצור חקלאי בהתאם לסדרי עדיפויות המשרד והתקדמות הביצוע.

דניאלה גרא: שינויים עקב תמיכות לבין תקציב המשרד עצמו, 33-32.

אורי אוריאל: למה יש חוסר תקציבי בתמיכות?

אורי אוריאל: זה דבר מתוכנן וידוע.

אורי אוריאל: יש מכסות ויש עלות.

דניאלה גרא: בתמיכות של חוק הגליל יש מחסור.

דניאלה גרא: זה בהתאם לעלויות הביצים.

דניאלה גרא: לפעמים יש שינוי לעומת התכנון.

אורי אוריאל: זה לא מחיר קבוע מראש?

דניאלה גרא: של הביצה?

דניאלה גרא: לא.

דניאלה גרא: יש שינויים לפי עלויות.

אורי אוריאל: יש אנשים שחיים מזה אישית.

אורי אוריאל: אלפי חקלאים.

משה שגיא: אני רואה שכל התקציב שלהם הוא 520 אלף שקלים.

משה שגיא: למה חקלאות על פי התורה, שכל התקציב שלהם הוא 520 אלף שקלים, מורידים להם 300 אלף שקלים ונשארים 220 אלף שקלים.

משה שגיא: החקלאות על פי התורה הרי חוסכת הוצאות ומעלה את המחקרים בנושא של חקלאות עם שיווק של המוצרים וכל מה שנלווה לעניין הזה.

דניאלה גרא: זה בהתאם לביצוע בפועל.

משה שגיא: למה אין ביצוע בפועל?

משה שגיא: אמרו לי שאין ביצוע בפועל.

משה שגיא: 520 אלף שקלים, זה הביצוע ומדובר נדמה לי על שלושה ארגונים שמבצעים את המחקרים הללו והשרים תומכים בזה.

אורי אוריאל: זה עוד פעם מכון וולקני?

משה שגיא: לא, זה לא וולקני.

משה שגיא: זה חקלאות על פי התורה.

משה שגיא: זה שלושת הארגונים האלה, 520 אלף שקלים כל התקציב.

משה שגיא: חבר הכנסת חיים אורון היה שר החקלאות והוא היה בסיור בעניין הזה.

משה שגיא: למה תת ביצוע?

דניאלה גרא: אני אבדוק למה היה תת ביצוע.

משה שגיא: חבר הכנסת חיים אורון, יש פה העברה של משרד החקלאות.

משה שגיא: בסדר, העברה טובה.

משה שגיא: נכון, אורי?

אורי אוריאל: למכסות הביצים?

משה שגיא: כן.

משה שגיא: חקלאות על פי התורה, יש כאן תקציב של 520 אלף שקלים עם המחקרים שעושים בעניין הזה.

משה שגיא: היא אומרת תת ביצוע.

משה שגיא: 300 אלף שקלים לא מבוצעים, אז מורידים 300 אלף שקלים מתקציב של 520 אלף שקלים.

אורי אוריאל: אלה עשרת החרדים שהיא ענתה לך שאתה צריך לבדוק.

משה שגיא: לא, זה וולקני.

משה שגיא: זה לא קשור לעניין הזה.

משה שגיא: את זה היא בדקה וזה בסדר.

אורי אוריאל: זה אותו הדבר.

משה שגיא: אנחנו יודעים שיש בקושי מניין שם.

אורי אוריאל: זה אותו הדבר.

אורי אוריאל: תבדוק.

דניאלה גרא: יש מניין, אבל לא חרדי.

משה שגיא: אמרתי, בקושי מניין של חרדים.

משה שגיא: אולי עשרה.

משה שגיא: בסדר, מתוך 700 עובדים.

משה שגיא: זה בסדר והבנו.

משה שגיא: אתם במכון וולקני עומדים במתווה.

משה שגיא: אנחנו הרי יודעים את העבודה שעושים שם וזאת עבודה חשובה, באמת חשובה מאוד, לחקלאות.

יצחק וקנין: מה אתה רוצה ממנה?

משה שגיא: לא, היא בסדר גמור.

יצחק וקנין: תגיד לשר החקלאות שאתה רוצה שם תוספת.

משה שגיא: לא, לא תוספת.

משה שגיא: הם מקצצים עכשיו 300 אלף שקלים.

משה שגיא: שאול, למה קיצצו בחקלאות 300 אלף שקלים?

משה שגיא: אני אוכל לקבל תשובה?

משה שגיא: מעבר להומור, זה נראה ממש לא לעניין.

משה שגיא: הנושא הוא לא תקצוב.

משה שגיא: מה שהיא אומרת, היא אומרת דבר חמור.

משה שגיא: היא אומרת תת ביצוע.

שאול מרידור: הכסף נלקח לדברים טובים.

אורי אוריאל: שאלה.

אורי אוריאל: אני רואה שאתם מורידים ברשויות מרעה ושטחים פתוחים, אחד הדברים הכי חשובים.

דניאלה גרא: אנחנו מגדילים.

אורי אוריאל: ברשות המרעה הוספתם.

דניאלה גרא: מגדילים ואפילו הרבה.

אורי אוריאל: בסדר.

חיים אורון: אני רוצה להבין למה תוכנית הסעות בבקעת הירדן במשרד החקלאות.

חיים אורון: אני יודע, אבל אני שואל את השאלה.

חיים אורון: כמו שבתקציב משרד השיכון יש 36 מיליון שקלים לשמירה במזרח ירושלים.

חיים אורון: למה משרד השיכון?

קריאה: הייתה שמירה בהר הזיתים.

חיים אורון: לא.

יעקב אדרי: אריק שרון התחיל עם זה.

חיים אורון: בטח.

יעקב אדרי: ואני המשכתי עם זה כשר לענייני ירושלים.

זאב אלקין: ובצדק.

משה שגיא: אתה צודק, אבל צריך את השמירה.

משה שגיא: התקציב הזה הוא תקציב חיוני.

חיים אורון: למה?

חיים אורון: אין משטרה בארץ?

חיים אורון: אני ראיתי שעלי שומר משמר הגבול והצבא.

זאב אלקין: אתה יודע מצוין שבט"פ לקח את זה והחזיר אחרי חצי שנה, ביקש להעביר בחזרה לשיכון כי הוא אמר שהוא לא מסוגל לעמוד בזה.

חיים אורון: בטח.

חיים אורון: למה?

חיים אורון: יש ועדה בראשות אלוף אור.

חיים אורון: בזמן שהרצוג היה שר השיכון אמרה הוועדה חד משמעית שאין לזה מקום במשרד השיכון.

יעקב אדרי: נכון, והבאנו את זה לישיבת הממשלה והממשלה החליטה.

חיים אורון: הממשלה החליטה כן להשאיר.

משה שגיא: רבותיי, הנושא הובן.

משה שגיא: אני רוצה להגיע להעברה של הביטחון.

משה שגיא: אנחנו מצביעים.

משה שגיא: ה צ ב ע ה פניות מספר 432 ו-433 – אושרו

חיים אורון: סתם תאמרו לי פעם מה זה תקציב הסעות.

משה שגיא: בסדר.

משה שגיא: היא תענה לך.

יצחק וקנין: אני נמנעתי בהעברה הזאת.

משה שגיא: למה?

יצחק וקנין: כי יש לי נגיעה בנושא.

משה שגיא: בסדר.

משה שגיא: אני מבקש שיירשם שחבר הכנסת יצחק וקנין נמנע בהעברה הזאת.

יצחק וקנין: לא השתתפתי בהצבעה.

משה שגיא: חבר הכנסת יצחק וקנין לא השתתף בהצבעה.

משה שגיא: פניות מספר 436 ו-443 – משרד התשתיות

אודי רימר: משרד האוצר.

אודי רימר: הפנייה הזאת באה לבצע שינויים פנימיים במשרד.

אודי רימר: עיקר השינויים הם תקצוב המכון הגיאולוגי על מנת לרכוש ציוד מחקרי.

אודי רימר: עיקר הפנייה באה לבצע שינויים פנימיים במשרד התשתיות כמו תקצוב ציוד מחקרי במכון הגיאולוגי ותקצוב הרשאה להתחייב לצורך תכנון מערכת הולכת הגז הטבעי.

משה שגיא: אנחנו מצביעים.

משה שגיא: ה צ ב ע ה פניות מספר 436 ו-443 – אושרו פה אחד

אריאל יוצר: רפרנט מקרקעין בתכנון, משרד האוצר.

אריאל יוצר: הפנייה נועדה לביצוע שינויים פנימיים בתקציב מינהל מקרקעי ישראל.

אריאל יוצר: השינויים המוצעים נועדו להפחית את תקציב התפעול במינהלת הבדואים בעקבות העברתה למשרד הבינוי והשיכון.

אריאל יוצר: תגבור תקציבי שמירת הקרקע ותקצוב רכישת מקרקעין.

חיים אורון: מה זאת אומרת התקציב ירד בעקבות העברה למשרד השיכון?

אריאל יוצר: יש החלטת ממשלה שקבעה שמינהלת הבדואים תהפוך לרשות ותעבור למשרד הבינוי והשיכון והיא עוברת למשרד הבינוי והשיכון.

חיים אורון: איפה הכסף שלה?

אריאל יוצר: אני מפחית אותו והוא מתוגבר במשרד השיכון.

חיים אורון: אותו סכום הפחתה עובר.

אריאל יוצר: ודאי.

חיים אורון: כפי שאמרת קודם, היה אפשר להבין אחרת.

חיים אורון: בסדר.

חיים אורון: מה זה הקצבה למפוני גוש קטיף?

אריאל יוצר: בעיקרון המינהל, על פי החלטות מועצת מקרקעי ישראל, נותן הנחות מסוימות בקרקע.

אריאל יוצר: ההנחה הזאת בעצם נרשמת כהוצאה.

אריאל יוצר: אנחנו מבצעים איזושהי הערכה או אומדן כלשהו למה יהיה גובה ההנחה כל שנה ומן הסתם זה אומדן אבל לא תמיד אנחנו מצליחים לקלוע.

אריאל יוצר: אנחנו מתאימים אחרי כן את ההערכה לביצוע בפועל.

חיים אורון: אבל זה מופיע כאן מאפס.

חיים אורון: זה סעיף חדש.

אריאל יוצר: מה זה סעיף חדש?

חיים אורון: תסתכל למטה.

חיים אורון: לא היה בו שום דבר.

אורי אוריאל: זה מאפס ל-122.

חיים אורון: כתוב 122.

חיים אורון: אז לא ידעו שזה יהיה?

אריאל יוצר: כנראה זה לא תוקצב.

אורי אוריאל: אני חושב שלא היו החלטות מינהל.

אריאל יוצר: לא, החלטות בוודאי שהיו.

חיים אורון: הוא אומר כאן, אם אני מבין אותך נכון, שאם יש הטבה, נניח השמאות היא מאה ונתנו את זה ב-50, זה מופיע כהוצאה תקציבית.

חיים אורון: אפשר לקבל את הרשימה של מרכיב ההטבה?

אריאל יוצר: אני אבקש מהמינהל.

אריאל יוצר: היא במינהל.

אריאל יוצר: אתה רוצה את הסכומים בפועל.

חיים אורון: ואת המקורות.

חיים אורון: אם נתנו למישהו בסביון מגרש, אני רוצה לדעת.

חיים אורון: גם אם נתנו בפלמחים, אני רוצה לדעת כמה כסף.

אורי אוריאל: אני מבקש לקבל העתק.

אריאל יוצר: אין בעיה.

אריאל יוצר: אני רק מדגיש שזה לגוף קטיף וכמובן לא לסביון ולפלמחים.

משה שגיא: אנחנו מצביעים.

משה שגיא: ה צ ב ע ה פנייה מספר 439 – אושרה פה אחד אני עובר לפנייה של משרד הביטחון.

משה שגיא: קיימנו על זה כבר שני דיונים.

משה שגיא: ביקש השר להגנת הסביבה - מכיוון שעלה בשני הדיונים הקודמים, הנושא של זיהום מקורות המים על ידי בסיסי צה"ל – לומר כמה דברים בעניין הזה.

גלעד ארדן: תודה אדוני היושב ראש.

גלעד ארדן: אני קודם כל מודה לך שאפשרת לי להופיע בפני חברי הוועדה.

גלעד ארדן: מכיוון שאני יודע כמה חברי ועדת הכספים עושים עבודה מקצועית ומשתדלים כמיטב יכולתם להימנע כאן מפוליטיקה אלא לשפוט את הבקשות ברמה המקצועית, באמת חשוב לי שהאבסורד שזועק לשמים בהתנהלות הסביבתית של מערכת הביטחון, גם יבוא איכשהו לידי ביטוי כאשר אתם מקבלים את ההחלטות שלכם.

גלעד ארדן: אני מודה לך אדוני כמי שזכה בעבר בגלובוס הירוק על פעילותך למען הסביבה.

משה שגיא: לא פעם ראשונה.

גלעד ארדן: אתה לא שוכח בשום תפקיד שלך את התחום הזה.

גלעד ארדן: צריך להבין שכאשר אנחנו היום מדברים על מצב שמדינת ישראל נמצאת במשבר מים אדיר, שאנחנו נאלצים להתפיל מים וגם לכך יש מחיר סביבתי כבד מאוד כי זה דורש הרבה מאוד חשמל ומצריך אותנו להחזיר הרבה מאוד רכז מותפל, אחת המטרות, אולי הכי חשובות, היא לשמור על מקורות המים של מדינת ישראל שלא יזדהמו, אלו שעוד ישנם, כי כמה שהם יזדהמו, כמובן אנחנו גם מאבדים מקורות מים חשובים, פוגעים בטבע, פוגעים בבריאות.

גלעד ארדן: מערכת הביטחון, ואני לא בא אליה בטענות, היא לא נוסדה אתמול, היא אפילו קיבלה הרבה מאוד תשתיות היסטוריות פרימיטיביות, אבל יש פה אבסורד זועק לשמים.

גלעד ארדן: אנחנו כמשרד להגנת הסביבה שאחראי להילחם בזיהומי המים, הולך ומקיים חקירות פליליות נגד ראשי ישובים, ראשי מועצות, ראשי ערים, בעלי מפעלים, מעמיד אותם לדין פלילי על זיהומי מים, בעצם עומד חסר אונים מול מערכת הביטחון ושוב, שלא באשמתה, אבל היא המזהם הסביבתי הגדול ביותר בגלל שהיא שולטת בהרבה מאוד תשתיות, תשתיות היסטוריות אמנם.

גלעד ארדן: לא יכול להיות שבתקציב של כ-50 מיליארד שקלים לא ניתן להבין מה המחויבות הברורה של משרד הביטחון לחיבור בסיסי צה"ל למערכת הביוב.

גלעד ארדן: כדי שתבינו מה היקף הבעיה, ביקשתי מראש אגף מים ונחלים – ותודה שוב ליושב ראש שאישר זאת, מר אלון זסק – להציג לכם את היקף הבסיסים שעדיין, תאמינו או לא, בשנת 2010, עוד מעט, לא נעים לומר, הצרכים של החיילים לא מגיעים למערכת הביוב אלא מגיעים לבורות ספיגה ואם הם מפונים ב-REAL TIME, אולי מי התהום ניצלים, אבל הרבה פעמים כמובן זה לא קורה וזה מגיע למי התהום, ואולי אפילו לנחלים שאתם לא מאמינים שזה מגיע אליהם כי לדוגמה בסיסי רמת הגולן עדיין לא מחוברים.

גלעד ארדן: הייתי מציע שמר אלון זסק יציג ממש בקצרה את תמונת המצב.

זאב אלקין: אני מתנצל כי אני צריך לצאת.

זאב אלקין: אני מבקש להציע הצעה לסדר.

זאב אלקין: אני חושב שנכונים מאוד דברי הכיבושין של השר ארדן.

זאב אלקין: אני בהחלט מצטרף אליהם.

זאב אלקין: אני גם חייב להודיע לך אדוני יושב ראש הוועדה, בכובעי האחר כיושב ראש ועדת משנה לענייני יהודה ושומרון של ועדת החוץ והביטחון, התקיים שם היום דיון לגבי התחייבות אחרת של משרד הביטחון שהייתה כאן גם אליך וגם אל חברים נוספים בוועדה לפתור את בעיית מיגון ההסעות ולעדכן אותך שנכון להיום בשעות הצהרים אין התקדמות ואין מיגון הסעות.

זאב אלקין: התקבלה שם החלטה פה אחד לפנות אליך כיושב ראש ועדת הכספים לא לאשר היום את ההעברה התקציבית הזאת עד שהנושא לא יוסדר.

זאב אלקין: הצעתי לסדר היא להוריד מסדר היום את ההעברה.

זאב אלקין: במידה שתרצה להצביע, אם אני לא אהיה כאן כי אני צריך לצאת, אני מראש מבקש רביזיה אחר כך על ההצבעה.

זאב אלקין: תודה.

משה שגיא: זה נשאר על סדר היום.

משה שגיא: נמצאים כאן נציגי מערכת הביטחון והם ייתנו תשובות.

זאב אלקין: אני מראש מודיע שאני מבקש רביזיה.

משה שגיא: בסדר.

משה שגיא: אם התשובות יספקו גם את הנושא של הגנת הסביבה וגם את הנושא של מיגון הניוד, אני אצביע ואני מכבד את בקשתך לרביזיה.

משה שגיא: אני מבין שיש לך עוד בעיות עם מערכת הביטחון וזאת לא הבעיה היחידה.

חיים אורון: אני מקבל את הצעת הקואליציה ואני מצרף את קולי.

משה שגיא: אני לא מקבל את הצעת הקואליציה.

משה שגיא: אם התשובות יהיו תשובות שמספקות את המשרד להגנת הסביבה, נצביע.

זאב אלקין: אם אתה רוצה, אני אתן לך כותרת נושא אחר.

זאב אלקין: החליט משרד הביטחון מטעמים השמורים אתו שלמשל הוא רוצה לבוא ולעשות דין כספי עם ישיבות ההסדר והוא לא מעביר להן תקציבים.

זאב אלקין: למה?

זאב אלקין: ככה, כי הוא לא מרוצה מהתנהלותן.

זאב אלקין: אפשר להמשיך.

חיים אורון: אני יכול להוסיף עוד נושאים.

חיים אורון: הוא שולח פקחים למנוע בנייה בירושלים.

אורי אוריאל: הוא לא שולח כי אין לו פקחים.

גלעד ארדן: זה במסגרת החלטת ממשלה.

אורי אוריאל: אל תהיה מודאג.

משה שגיא: אם אני אצביע, אני מקבל את הרביזיה שלך.

גלעד ארדן: רציתי לומר מבחינה תקציבית, כי אנחנו מתואמים בעניין הזה עם משרד התשתיות, מינהלת הביוב.

גלעד ארדן: ההיקף הכספי של חיבור סך בסיסי צה"ל שאינם מחוברים, סדר גודל של 150 בסיסים, מדובר על היקף של 350-400 מיליון שקלים.

משה שגיא: אמרתי בדיון הקודם.

גלעד ארדן: כאשר הנושא מועלה, תמיד משרד הביטחון אומר שיש לו תוכנית רב שנתית.

גלעד ארדן: אני תמיד מתלוצץ ואומר שכנראה אצל משרד הביטחון זה כמו הקדוש ברוך הוא, הרי אלף שנים בעיניך כיום אתמול, אז אני לא יודע מה זה תוכנית רב שנתית, אבל צריך להבין שאם היה מדובר לדוגמה בתוכנית חמש שנתית, היה מדובר על 0.1 אחוז מתקציב הביטחון בכל שנה שהיה מוקדש לנושא הזה.

גלעד ארדן: לא מדובר כאן בדרישה שמשנה משמעותית את תקציב הביטחון.

משה שגיא: תודה.

משה שגיא: אני מודה לך אדוני השר.

משה שגיא: חבר הכנסת יעקב אדרי.

יעקב אדרי: אני חושב שמדובר במקרה מאוד לא פשוט בין שני משרדי ממשלה, בין שני שרים, ומביאים אותו להכרעה של ועדת הכספים.

יעקב אדרי: אני דווקא בצד של השר גלעד ארדן.

יעקב אדרי: אני חושב שצריך לעשות מה שהשר מנסה לעשות, לעשות סדר בעניין הזה אחת ולתמיד.

יעקב אדרי: לפחות שתהיה התחלה, גם אם זאת תוכנית חומש אבל שתהיה מסודרת.

יעקב אדרי: מבקשים מאתנו להכריע בדבר שצריכים להכריע בו קודם כל למעלה כי כאן מדובר בתקציב הביטחון.

יעקב אדרי: אי אפשר גם למשוך ולעכב אותם הרבה מאוד זמן.

יעקב אדרי: יש לי שאלה.

יעקב אדרי: האם אפשרו לאנשי איכות הסביבה להיכנס לכל המקומות ולבדוק את העניינים מקרוב?

יעקב אדרי: זאת שאלה טכנית אבל בכל זאת אני שואל אותה.

גלעד ארדן: זה נושא אחר לגמרי, אבל לצערי גם כאן לא.

גלעד ארדן: אנחנו בשלב של הכרעות אצל שר המשפטים על חוק שאנחנו מנסים שיאפשר לפקחים שלנו להיכנס לאכיפה גם במתקנים של מערכת הביטחון, אבל זה עוד לא הוכרע.

גלעד ארדן: הם חוסמים אותנו בכניסה.

אורי אוריאל: שר הביטחון לא מאפשר לכם להיכנס?

גלעד ארדן: בסיסי צה"ל.

אורי אורבך: לצבא עצמו יש מנגנונים של ביצוע?

גלעד ארדן: יש, כן.

גלעד ארדן: יש מנגנונים.

אורי אורבך: והם בודקים?

אורי אורבך: הם לא מגישים לכם את הדוח?

אורי אורבך: או שהם כפופים למשרד הביטחון?

גלעד ארדן: לא, הם מנגנונים פנימיים שהצבא מחליט עליהם.

גלעד ארדן: הם לא מנגנונים שמטרתם גם אכיפה אלא אם כן הם עושים איזושהי אכיפה פנימית שאנחנו לא יודעים עליה.

גלעד ארדן: בעניין הזה את מי התהום או את זיהומי הקרקע לא מעניין אם החומרים הכימיים באו מהצבא או מהמפעל.

גלעד ארדן: לצורך העניין, הצבא הוא גם מחזיק החומרים המסוכנים, אולי הגדול ביותר בישראל.

גלעד ארדן: שוב, זה לא באשמתו.

גלעד ארדן: הסדרת היכולת שלנו לפקח ולהיות אחראיים היא כמעט לא קיימת במצב היום.

משה שגיא: חבר הכנסת אדרי, אני רוצה לומר לך לגבי ההערה שהערת והשאלה ששאלת והיא נכונה לגמרי.

משה שגיא: אין תפקידה של ועדת הכספים להיכנס לבעיות מהסוג הזה עליהן אנחנו מדברים.

משה שגיא: אנחנו קיצצנו קיצוץ רוחבי במשרדי הממשלה - אנחנו, ועדת הכספים – כדי להעביר כסף למערכת הביטחון.

משה שגיא: הגיעה לכאן פנייה להעביר 3 מיליארד שקלים למערכת הביטחון ושאלתי שתי שאלות: שאלה אחת, היות שעובר תקציב גדול למערכת הביטחון, אני זוכר עוד מתפקידי כיושב-ראש ועדת הפנים, יש תוכנית שמשרד הביטחון אמר אותה כבר כמה פעמים כדי למנוע זיהום מקורות המים.

משה שגיא: תראה איזה דיון היה כאן קודם, איך הממשלה הזאת – אני לא רוצה לכנות אותה בשמות –

יעקב אדרי: זאב אלקין לא כאן, אתה יכול לעשות זאת.

משה שגיא: איך הממשלה הזאת עומדת על קוצו של יוד כאשר אנחנו מדברים על היטל הבצורת, שיהיה לנו מה לומר בעניין הזה.

משה שגיא: מצד שני פונים אלינו בפנייה ומזהמים את מקורות המים ואין ויכוח לגבי העניין הזה וכולם מודים בעובדה הזאת.

משה שגיא: לא ביקשתי להיכנס לדיון הזה.

משה שגיא: ביקשתי רק דבר אחד והוא שמערכת הביטחון תבוא ותאמר.

משה שגיא: הם אמרו שיש להם תוכנית רב שנתית, הם אמרו בדיון הקודם, לא הם אמרו אלא אמר את זה הרפרנט ממשרד האוצר שעוסק במערכת הביטחון.

משה שגיא: ביקשתי שיבואו ויאמרו מה התוכנית, מתי היא מתחילה ומתי לפי התוכנית היא מסתיימת.

משה שגיא: אני לא נכנס לדיונים האלה אבל שיאמרו את זה.

משה שגיא: זה דבר אחד.

משה שגיא: הדבר השני הוא שהתקיים כאן דיון בוועדת הכספים בלי קשר לעניין הזה.

משה שגיא: היה דיון על הנושא של מיגון הניוד, נושא שהעלה חבר הכנסת אלקין וזה היה דיון מיוחד בוועדה.

משה שגיא: ילדים עומדים שם חשופים לסכנה על פי עמדת פיקוד העורף.

משה שגיא: אמר לי מנכ"ל משרד ראש הממשלה לאחר פנייה אליו – ופנינו למנכ"ל משרד ראש הממשלה ולמנכ"ל משרד הביטחון – ביקשנו, הרי אמרה כאן נציגת האוצר שמשרד הביטחון בכלל לא ביקש את מיגון הניוד.

משה שגיא: לא ביקש.

משה שגיא: שאלתי מה זאת אומרת לא ביקש.

משה שגיא: הוא לא ביקש והילדים עכשיו חשופים לסכנה.

יעקב אדרי: זה על חשבונם.

משה שגיא: הם אמרו שהם לא ביקשו.

משה שגיא: אמר מנכ"ל משרד ראש הממשלה, הוא אמר לי בדיונים שקטים שקיימתי אתו, בפנייה שתגיע על הנושא של מערכת הביטחון, בתוך זה יש סיכום ששם נמצא מיגון הניוד.

משה שגיא: אני רוצה תשובה אם מה שאמרו לי נכון או לא נכון.

משה שגיא: לכן זה קשור לפניות כאן.

משה שגיא: אנחנו דנים במקורות המים, אנחנו דנים בהיטל הבצורת, אנחנו דנים במיגון הניוד, אנחנו דנים בהעברות וגם בקיצוצים במשרדי הממשלה, גם בהעברה לתקציב הביטחון ואני לא נכנס לדיונים על תקציב הביטחון כי זאת תהיה ועדת משותפת של ועדת הכספים ושל ועדת החוץ והביטחון שעוסקת בזה, כך שאני ממש לא נכנס לתוך הפרטים האלה.

משה שגיא: אני לא חושב שמותר להיכנס לזה ולא נכנסים לזה.

משה שגיא: אני רק רוצה לדעת האם מה שאמר לי מנכ"ל משרד ראש הממשלה נכון או לא נכון.

משה שגיא: זאת שאלה אחת.

משה שגיא: השאלה העיקרית בדיון הזה היא האם יש תוכנית רב שנתית להפסיק את זיהום מקורות המים, מתי היא מתחילה ומתי היא מסתיימת.

יעקב אדרי: ואומדנים.

משה שגיא: נציג המשרד להגנת הסביבה, אם אפשר בקצרה.

אלון זסק: אני ראש אגף מים ונחלים.

אלון זסק: ראשית, ללא ספק כיום משרד הביטחון הוא אחד המזהמים הגדולים בכל הנוגע לזיהום מקורות מים.

אלון זסק: באופן עובדתי, כמו שאמר השר קודם, הנושא של תוכנית, תוכנית קיימת.

אלון זסק: הוקמה ועדה בין-משרדית מקצועית, כולל נציגי משרד הביטחון וצה"ל, משרד הבריאות, המשרד להגנת הסביבה, מינהלת תשתיות ביוב, שריכזה אותה רשות המים, שקבעה סדרי עדיפויות, קבעה תכנית פעולה מסודרת ומאורגנת, כולל סכומים משוערים נכון ל-2007 וסיימה את עבודתה כבר לפני שנה וחצי.

אלון זסק: התוכנית קיימת וכל מה שנשאר, זה ליישם אותה.

אלון זסק: מאז ועד עכשיו היישום לא קיים ואם הוא קיים, הוא ספורדי ברמה של תחזוקת שבר.

אלון זסק: אנחנו רואים תמונה של זיהום קשה מאוד והאקוויפרים הכי חשובים לנו, אקוויפר ההר מזדהם באופן יום יומי.

אלון זסק: אנחנו מדברים רק באזור עדיפות א' שזה האזור הכי חשוב מבחינתנו ואותו הוועדה המקצועית קבעה שהוא הראשון להיעשות מבחינת סדרי עדיפויות, מעל מיליון קוב של שפכים שמגיעים לאקוויפר מחלחלים, זורמים או בנחלים או מגיעים לאקוויפר או שניהם.

אלון זסק: המצב הזה הוא מצב מאוד מאוד בעייתי ומאוד מאוד מסוכן שאנחנו כולנו צריכים לעשות אותו.

משה שגיא: יש לכם תוכנית מה המקורות או מה הבסיסים או מה המקומות בהם המצב הוא יותר חמור?

משה שגיא: אם אנחנו הולכים על תוכנית רב שנתית, כפי שאמרה מערכת הביטחון, זאת אומרת, בשנה הראשונה של התוכנית יש את הדברים הדחופים יותר, בשנה החמישית נניח יש את הדברים שהם פחות חשובים, שלא להעמיס על תקציב הביטחון בבת אחת דברים שהם פחות חיוניים ופחות דחופים.

משה שגיא: יש לכם את התוכנית הזאת?

אלון זסק: בטח.

אלון זסק: התוכנית מחולקת לפי סדרי עדיפויות של א', ב' ו-ג'.

אלון זסק: ב-א' אפילו חתכנו ל-א(1), א(2) ו-א(3) כדי שיהיה יותר נוח.

אלון זסק: זאת אומרת, צריכים לקחת את התוכנית וליישם אותה.

משה שגיא: תודה רבה.

משה שגיא: משרד הביטחון, מערכת הביטחון.

משה שגיא: אנחנו לא מתחילים דיון על זה.

משה שגיא: אם את רוצה, אני אתן לך את רשות הדיבור כי אני מכבד אותך.

קריאה: אנחנו באנו לכאן כי הנושא חשוב מאוד.

קריאה: אני מארגון אדם טובע ודין.

קריאה: רק שתי מלים.

קריאה: שמעתי שכאן מדברים על השפכים ואני רוצה להדגיש שזיהום שבא ממערכת הביטחון הוא לא רק משפכים אלא הוא גם מדלקים.

משה שגיא: אני לא מקיים על זה דיון.

משה שגיא: אני מצטער.

משה שגיא: אני רוצה להכניס לקונוטציה, שנדע מה הדיון כאן.

משה שגיא: את יודעת שאני אשמח לקיים על זה דיון ודיון ארוך וממושך, אבל זאת לא ועדת הכספים.

משה שגיא: ועדת הכספים עוסקת בכסף והיא צריכה להעביר עכשיו למערכת הביטחון את התקציב שמשרד האוצר מבקש להעביר.

משה שגיא: עלו כאן שני נושאים כאשר הנושא המרכזי הוא הנושא הזה שהשר ארדן ביקש להופיע בגינו.

משה שגיא: אנחנו כבר בדיון שלישי בנושא הזה ואנחנו לא דנים על הנושא של השפכים.

משה שגיא: אנחנו לא דנים על זה בכלל.

משה שגיא: אנחנו רוצים לדעת ממערכת הביטחון האם בתוך התקציב שלה יש תוכנית כזאת.

משה שגיא: את הדיון שאת רוצה להעלות עכשיו צריך לקיים במקום אחר.

משה שגיא: זאת אומרת, אפשר לקיים אצלי במשרד ואפשר לקיים אותו בוועדת הפנים שזה התפקיד שלה, ואני מתגעגע לימים שהייתי יושב ראש ועדת הפנים והגנת הסביבה.

קריאה: זה ברור לי.

קריאה: אני באמת הבנתי שזה לא הדיון ולא באתי לכאן בשביל זה אלא באתי לכאן קודם כל כדי לחזק את הדברים.

קריאה: כמובן רציתי לומר שמהפעילות שלנו אנחנו באמת מגלים שהדברים האלה לא קורים.

משה שגיא: תודה.

משה שגיא: מערכת הביטחון.

ליאור רפט: אם אפשר לומר כמה משפטים לפני מערכת הביטחון.

ליאור רפט: אני ממשרד התשתיות, רשות המים, היום המינהל לפיתוח תשתיות ביוב.

ליאור רפט: אנחנו ריכזנו והובלנו את הצוות הבין-משרדי וזו הייתה יוזמה של שר התשתיות הקודם והשר להגנת הסביבה הקודם, בשנת 2007.

ליאור רפט: הקמנו צוות בין-משרדי שכלל את משרד הביטחון ואת צה"ל.

ליאור רפט: הצוות למעשה השלים את העבודה ויש תוכנית.

משה שגיא: תודה.

משה שגיא: מערכת הביטחון, בבקשה.

מהרן פרוזנפר: אני היועץ הכספי לרמטכ"ל וראש אגף תקציבים של משרד הביטחון.

מהרן פרוזנפר: תחילה לנושא איכות הסביבה.

מהרן פרוזנפר: אני מניח שכולם יודעים ש-50 אחוזים מהתשתיות של צה"ל הן מלפני 1948.

מהרן פרוזנפר: הפערים העצומים שיש בתקציב הביטחון בהרבה מאוד נושאים מוכרים וידועים, כולל בנושא איכות הסביבה.

מהרן פרוזנפר: אכן יש תוכנית מוסכמת על כל המשרדים.

מהרן פרוזנפר: מתוך התוכנית הזאת יש עדיפות א', ב' ו-ג'.

מהרן פרוזנפר: בנושאים שקשורים לחיבור המחנות לביוב, אנחנו ביצענו בשנים 2008-2009, או מבצעים בשנים 2008-2009 – זה לוקח זמן אבל הקצינו תקציב של כ-58 מיליון שקלים לחיבור המחנות ג'וליס, בירנית, פלמחים, גלילות, ציפורי, משמר הנגב, בית ליד, עתלית, יפתח, לוטם, סטלה מאריס ושדה דב.

מהרן פרוזנפר: בנוסף לזה, השבוע אישרנו תקציב רב שנתי של 23 מיליון שקלים לחבר את כל מחנות צה"ל ברמת הגולן.

יעקב אדרי: מה זה רב שנתי?

יעקב אדרי: 23 מיליון שקלים, אפשר לגמור את זה מהר עם היכולות שלהם.

מהרן פרוזנפר: אני תכף אתייחס למספרים.

מהרן פרוזנפר: צריך לזכור שהפערים בנושא איכות הסביבה הם גם בנושאים של אסבסט, גם בנושאים של דלק, גם בהרבה מאוד נושאים אחרים, ואנחנו פועלים בעניינים האלה באופן מאוד אינטנסיבי.

מהרן פרוזנפר: היכולת של מערכת הביטחון להקצות מאות מיליוני שקלים לנושא איכות הסביבה בשנה ספציפית, לא קיימת כרגע בשלב הזה.

מהרן פרוזנפר: אנחנו עושים עוד דבר אחד.

מהרן פרוזנפר: אנחנו עובדים יחד עם משרד האוצר וביקשנו לקבל הלוואה מהאוצר, הלוואה משמעותית, כדי להקדים את הטיפול בנושא של איכות הסביבה.

מהרן פרוזנפר: הנושא הזה נמצא כרגע בדיונים בינינו לבין משרד האוצר ואני מקווה שהוא גם יבוא על פתרונו.

משה שגיא: הלוואה ממשרד האוצר של כמה?

מהרן פרוזנפר: אנחנו ביקשנו 400 מיליון שקלים אבל אני מזכיר שמתוך התוכנית הזאת אנחנו כבר עשינו 58 מיליון שקלים, בשנת 2010 אנחנו משקיעים עוד 20 מיליוני שקלים ובעצם את 100 מיליון השקלים הראשונים של שלב א' שהוא בהיקף של 400 מיליון שקלים, אנחנו כבר בתהליכי ביצוע או נבצע עד סוף 2010.

מהרן פרוזנפר: מה שיישאר לנו לדון עם האוצר, זה על היקף של 300 מיליון שקלים שאני מקווה שבסופו של דבר נגיע לעמק השווה.

יעקב אדרי: זה כולל האסבסט?

מהרן פרוזנפר: כן.

מהרן פרוזנפר: לגבי האסבסט אנחנו עשינו פינוי של כל האסבסט הפריך.

מהרן פרוזנפר: אגב, אחרי שגמרנו לפנות את כל האסבסט, התברר שיש עוד מקומות שיש אסבס.

יעקב אדרי: הבוקר ראיתי בבקו"ם.

מהרן פרוזנפר: נכון.

מהרן פרוזנפר: אלה דברים שכל הזמן מתגלים ואנחנו משקיעים עוד 3.5 מיליון שקלים כדי לנסות לגמור את זה, אבל אני בטוח שאחרי שנפנה אותם אנחנו נגלה עוד דברים.

מהרן פרוזנפר: צריך לזכור שזאת מערכת ענקית, זאת מערכת שהתשתיות שלה מיושנות, זאת מערכת שאין מיפוי מלא של כל הדברים שיש.

מהרן פרוזנפר: רק המיפוי עצמו עולה הרבה מאוד כסף ואלה דברים שאנחנו נכנסים אליהם ומטפלים בהם אבל אי אפשר לפתור בעיות של שישים שנים בשנתיים.

מהרן פרוזנפר: לכן הנושא של איכות הסביבה מטופל.

מהרן פרוזנפר: אני חושב שבסך הכל הוא מטופל בצורה טובה.

מהרן פרוזנפר: אני מאוד מקווה שגם נגיע להסכמה עם האוצר לגבי ההלוואה ונקדים את הטיפול באופן משמעותי.

מהרן פרוזנפר: זאת התייחסות לנושא איכות הסביבה.

מהרן פרוזנפר: לנושא מיגון הניוד.

מהרן פרוזנפר: ראשית, צריך לזכור שב-15-16 השנים האחרונות ממוצע התקציב שהושקע במיגון הניוד הוא סדר גודל של בין 17 ל-18 מיליון שקלים לשנה למעט השנים 2000, 2001, 2002, אז הושקע סדר גודל של 50 מיליון שקלים לשנה.

מהרן פרוזנפר: אני מזכיר שאלה הן השנים של תחילת האינתיפאדה.

מהרן פרוזנפר: הסיכום שלנו עם האוצר בעניין הזה הוא כדלהלן.

מהרן פרוזנפר: אנחנו בתקציב 2010 ניתן 30 מיליון שקלים בתיאום עם משרד האוצר.

מהרן פרוזנפר: ברגע שתעבור הפנייה של ה-3 מיליארד שקלים כאן, אנחנו נפנה אל הוועדה המשותפת לתקציב הביטחון כדי לתקצב גם את ה-3 מיליארד שקלים האלה וגם את ה-30 מיליון שקלים שהם לא בתוך תקציב הביטחון, ואני מבהיר עוד פעם, אלא הם חלק מתקציב העורף האזרחי שמתוקצב בסעיף 16 וגם המקור שלו יגיע מחוץ לתקציב הביטחון.

מהרן פרוזנפר: יש לנו סיכום בעניין הזה עם האוצר על 30 מיליון שקלים.

משה שגיא: התקציב שיעבור כאן.

מהרן פרוזנפר: כן.

מהרן פרוזנפר: ברגע שתאושר ההעברה של ה-3 מיליארד שקלים היום, אנחנו נפנה אל הוועדה המשותפת גם לתקצב את השימושים של ה-3 מיליארד שקלים וגם הרשאה להתחייב של 30 מיליון שקלים בסעיף 16 כדי שאפשר יהיה לעבוד על מיגון הניוד בסך של 30 מיליון שקלים.

מהרן פרוזנפר: המימון לנושא הזה יהיה בשנת 2010.

מהרן פרוזנפר: זאת אומרת, הפעילות תחל היום, המימון של זה יהיה בשנת 2010.

מהרן פרוזנפר: אני חושב שזה נותן מענה מלא גם לנושא מיגון הניוד וגם לנושא איכות הסביבה.

מהרן פרוזנפר: אם יש דברים אחרים, אשמח להתייחס.

יעקב אדרי: אני רוצה להתייחס לנושא איכות הסביבה.

יעקב אדרי: אני מבין שהוויכוח הוא על 300 מיליון שקלים.

מהרן פרוזנפר: לא.

מהרן פרוזנפר: הצרכים בנושא איכות הסביבה, אני אסביר.

מהרן פרוזנפר: הוועדה הבין-משרדית מיפתה צרכים בהיקף של מעל מיליארד שקלים ואני מבטיח לך שהמספרים יהיו הרבה יותר גבוהים ממיליארד שקלים.

יעקב אדרי: מסכים אתך.

מהרן פרוזנפר: היא חילקה את זה לסדרי עדיפויות.

מהרן פרוזנפר: בתוך סדרי העדיפויות האלה, גם כאן אני אומר לך שהתהליכים הם כאלה שככל שאתה מטפל בדברים, אתה מגלה עוד דברים והמספרים יהיו יותר גבוהים.

מהרן פרוזנפר: בעניינים האלה אנחנו משקיעים, כמו שאמרתי, בשנים האחרונות.

יעקב אדרי: אני מדבר על ה-300 מיליון שקלים.

מהרן פרוזנפר: אנחנו מקווים שנצליח להקדים חלק גדול מהטיפול בסכום של 300 מיליון שקלים.

יעקב אדרי: הרב גפני, אני מאוד מופתע ממשרד הביטחון שמתנה נושא כל כך חשוב, ואני הייתי שמח מאוד לשמוע ש-300 מיליון שקלים בעדיפות א', בבעיות הגדולות ביותר והדחופות ביותר, יאמרו שתוך שלוש-ארבע שנים גומרים את הטיפול בהן.

יעקב אדרי: בשנה ראשונה איקס, בשנה שנייה בהתחייבות, ובא לציון גואל.

יעקב אדרי: עם זה אפשר לחיות.

יעקב אדרי: כאשר אתה אומר לי 300 מיליון שקלים, ואתה מתנה את זה בהלוואה שאני לא בטוח שהאוצר ייתן לך אותה, אתה אומר שאתה תבקש ממנו.

מהרן פרוזנפר: אני לא מתנה.

יעקב אדרי: אני מציע לאשר את תקציב הביטחון וחלק מהכסף לא לאשר.

משה שגיא: אין אפשרות.

יעקב אדרי: חבל.

יעקב אדרי: אני לא מבין בדברים האלה, אבל כך אני חושב.

משה שגיא: אני דיברתי עם משרד האוצר במהלך התקופה.

משה שגיא: אני לא יכול לדבר בשם משרד האוצר.

משה שגיא: במשרד האוצר יש נכונות.

משה שגיא: אני יכול לומר ככותרת שיש בם נכונות.

משה שגיא: משרד האוצר, יש לו נכונות.

יעקב אדרי: במה אין להם נכונות?

יעקב אדרי: בכל יש.

משה שגיא: לא, אני מדבר כאן על כסף.

משה שגיא: אין להם נכונות בכסף.

ציון פיניאן: כוונתך רצויה, מעשיך אינם רצויים.

משה שגיא: אבל במקרה הזה משרד האוצר מגלה נכונות.

משה שגיא: אני לא יכול לדבר בשמם.

יעקב אדרי: אגב, נהוג בכלל שמקבלים הלוואה?

יעקב אדרי: פעם ראשונה אני שומע את זה.

משה שגיא: כן.

יעקב ברקת: אדוני היושב ראש, אני אמרתי את הדברים גם בדיון הקודם.

יעקב ברקת: אנחנו מכירים את הבקשה, היא ניתנה במאי 2009 לתקצוב, ומדובר כאן על הגברת הקצב.

יעקב ברקת: כלומר, כמו שמהרן אמר, הם מבצעים את זה בקצב של 20 וקצת מיליון שקלים בשנה.

יעקב אדרי: אתה מבין מה שהוא אומר עכשיו?

יעקב אדרי: הנה, תפסנו את העניין.

יעקב אדרי: אני שומע אותך וזה עוד פעם מרגיז אותי.

משה שגיא: אל תתרגז לפני שאתה לא שומע את הכל.

יעקב ברקת: בדיון הקודם אמרתי שאנחנו מכירים את הפנייה ואנחנו בדיונים על הנושא הזה.

יעקב ברקת: אני מניח שעד מחצית 2010 אנחנו נגיע להסכמה בנושא.

יעקב ברקת: אמרתי את זה גם בדיון הקודם.

יעקב אדרי: זאת תוכנית ל-15 שנים.

יעקב ברקת: לא.

יעקב ברקת: בדיוק להפך.

מהרן פרוזנפר: בהנחה שתהיה הסכמה, המשמעות של מה שאמר כרגע ג'קי היא שאנחנו נממש את הפעילויות בתקופה מאוד קצרה של שנתיים-שלוש-ארבע ולא בתקופה של 15 שנים.

מהרן פרוזנפר: זה מה שהוא התכוון אליו וזה מה שאני מתכוון אליו וזה מה שאני גם חושב שיקרה.

יעקב אדרי: תחייבו על זה.

יעקב אדרי: תתחייבו על זה שתוך שנתיים-שלוש-ארבע אתם גומרים ואנחנו יודעים שאתם רציניים.

יעקב אדרי: אנחנו נברך על זה.

יעקב אדרי: למה לא? צריכה להיות התחייבות כי אחרת זה לא יסתיים לעולם.

יעקב אדרי: אני חושב שזה גם לטובת צה"ל.

יעקב אדרי: משרד הביטחון צריך לדאוג לחיילים שלו ולבריאות שלהם.

משה שגיא: אני רוצה שתיקחו בחשבון, אני אומר את זה גם למשרד האוצר וגם למערכת הביטחון, שאתם צריכים להגיע לכאן הרבה פעמים לאישורים.

משה שגיא: מה שאמרת היום הוא צריך להיות עם תאריך סיום.

משה שגיא: הייתם יכולים לומר שזה לא עסק שלכם, אתם לא מטפלים בעניין הזה, אתם מבקשים את ההעברה הזאת ויכול להיות שהיינו מעבירים.

משה שגיא: מערכת הביטחון כאן היא מערכת שאנחנו לא עושים ולא מקשים עליה, על כל פנים לא בוועדת הכספים ואני חושב שגם בוועדה המשותפת.

משה שגיא: נשאלות שאלות אבל בסופו של דבר הכספים מועברים ומה שמאושר, מועבר.

משה שגיא: זה בניגוד למשרדים אחרים, שם אנחנו יותר מקשים.

משה שגיא: יש דברים שאנחנו יודעים אלא שאנחנו פשוט עוצמים עיניים אבל אנחנו יודעים שיש דברים במערכת הביטחון שהם לא בסדר.

יעקב אדרי: שמסכנים את החיילים.

משה שגיא: כן.

משה שגיא: הם לא בסדר.

משה שגיא: זה לא רק בסיפור של איכות הסביבה.

יעקב אדרי: אסבסט.

משה שגיא: מכיוון שאתה מגיע לכאן בצורה מכובדת ואתה אומר שאנחנו הולכים לתוכנית, ונציג האוצר מגבה אותך בעניין הזה, והתוכנית הזאת לפי מה שאני מבין, אם אכן תגיעו להסכמה ב-2010 לגבי הנושא של ההלוואה, ואתם מבצעים היום את חיבור הבסיסים עליהם דיברת למערכת הביוב, ונציג האוצר אומר שהולכים להאצת התוכנית, זאת אומרת, לא כמו שאומר חבר הכנסת יעקב אדרי, בצדק, לפי התיאור של 20-23 מיליון שקלים, שזאת תוכנית ל-15 שנים, האצת התוכנית, שזה ייקח שלוש שנים, ארבע שנים, והולכים לפי סדרי עדיפויות שקבע המשרד להגנת הסביבה, אם יתברר מאיזושהי סיבה שזה לא מתבצע, אנחנו נתחיל לשאול שאלות בהעברות האחרות של מערכת הביטחון, מה שאנחנו לא נוהגים לעשות עד היום.

משה שגיא: זאת אומרת, מותר לך לבוא ולומר שאתה לא רוצה לדון על זה, זה לא עסק שלכם, תאמר את זה בשפה כמובן דיפלומטית ומסודרת, הרי לא נדבר על הסלון האווירי בפריס, אבל בסדר, מותר לך לומר שאתה רוצה את הדיון הזה חשאי, בשקט, בסדר.

משה שגיא: אבל אתה אמרת, ואני מאוד שמח על כך, אותו הדבר לגבי מיגון הניוד.

משה שגיא: אתה אומר שאתם בתקציב הזה, אם אנחנו מעבירים אותו, מעבירים.

אורי אוריאל: לא, סליחה, הוא לא אומר את זה.

משה שגיא: הוא אומר את זה.

אורי אוריאל: מוסכם שתקציב למיגון הניוד צריך 120 מיליון ובשונה מכאן שאומרים שאנחנו לוקחים את כל ה-400 ונמצא פתרון, כאן אומרים האוצר ומערכת הביטחון שהם הולכים לתת רק ל-2009.

אורי אוריאל: על 2010 בכלל לא מדברים.

אורי אוריאל: זה לא אותו הדבר.

יעקב אדרי: אנחנו נצטרך לקיים דיונים גם ב-2010.

ציון פיניאן: הוא אומר 2010.

משה שגיא: חבר הכנסת אריאל, אתה חבר בוועדה המשותפת.

משה שגיא: ההתחייבות שאני קיבלתי שבגללה עיכבתי את התקציב בין יתר הדברים, מלבד איכות הסביבה, היא שהובטח לי שבתוך התקציב הזה יהיו 30 מיליון שקלים שידענו בדיון בוועדה שזה לא מספיק.

משה שגיא: אבל לא לעשות צחוק מאתנו וגם את ה-30 מיליון לא להעביר.

משה שגיא: אומר עכשיו נציג משרד הביטחון שה-30 מיליון בפנים.

משה שגיא: זאת הייתה ההתחייבות, אלא אם כן זה לא יעבור, מה שאני לא מעריך ואני מעריך שזה יעבור.

משה שגיא: הכסף הזה לא מספיק, אנחנו יודעים והדיונים יימשכו.

משה שגיא: מבחינתי זאת תשובה.

אורי אוריאל: אני רוצה בקצרה מאוד להסביר את דבריו של יושב ראש הקואליציה חבר הכנסת זאב אלקין בדיון שהיה לפני שעה בוועדת משנה של ועדת החוץ והביטחון על הנושא הזה.

אורי אוריאל: הובהר שה-30 מיליון שקלים הם תוצאה של מתמטיקה שאין בינה לבין העובדות שום קשר.

אורי אוריאל: לקחו את העלות הכוללת של 120 ואמרו שנעשה את זה בארבע שנים, והתוצאה היא 30.

אורי אוריאל: באמת מה שצריך ל-2009 ו-2010 שהיא הגיעה, זה 78 מיליון שקלים.

אורי אוריאל: אני מדגיש את זה כי הולכים להשתנות דגמי אוטובוסים ואם לא יזמינו עכשיו את כל האוטובוסים, קרי, הרשאה להתחייב, זה לא מזומנים אלא הרשאה להתחייב, אזי יהיה איחור של כל המסלול הזה בעוד שנה.

אורי אוריאל: זאת אומרת, אנחנו נכנסים לסיכון נוסף של עוד שנה בהסעות התלמידים ובתחבורה הציבורית ביהודה ושומרון.

אורי אוריאל: לכן אמר פה חבר הכנסת אלקין את עמדתו לרביזיה ולא נותר לי אלא להצטרף כי אין כאן תשובה ואפילו לא חלקית.

משה שגיא: רבותיי, פנייה מספר 163, 167 עד 174, 176 עד 201, 375 עד 391.

משה שגיא: אנחנו מצביעים.

משה שגיא: בעד – 3 נגד – 2 נמנע - 1

יעקב אדרי: אני נגד.

אורי אוריאל: אני נגד.

אורי אורבך: אני נמנע.

אורי אורבך: רביזיה.

משה שגיא: שלושה בעד, שניים נגד ואחד נמנע.

משה שגיא: אני אומר לך אדוני הנכבד שמאז אני יושב ראש ועדת הכספים, אין תוצאה כזאת.

משה שגיא: אנחנו שלושה חברי כנסת שעומדים עכשיו מול הבעיות שהעלינו, גם חבר הכנסת ציון פיניאן שהוא רכז הקואליציה בוועדת הכספים, גם חבר הכנסת יצחק וקנין שהוא נציג של סיעה מאוד מכובדת, סיעת ש"ס, והוא באופן אישי חבר כנסת בכיר ומכובד, וגם אני, הקטן, אנחנו נעמוד עכשיו בביקורת ואני מציע שתהיה צמוד לדברים האלה ושלא יהיו דברים מסביב, בכל הנושאים שהעלינו.

אורי אורבך: אני לא חבר כנסת מכובד?

אורי אורבך: אני מזכיר שאני נמנעתי.

משה שגיא: אתה עכשיו תבוא לכולם ותאמר שלא הצבעת בעד, והם בכלל יגידו שהם הצביעו נגד.

משה שגיא: אנחנו עומדים עכשיו בחזית ואני מבקש, גם את משרד האוצר לגבי ההלוואה למשרד הביטחון, שתעשו את זה מהר.

משה שגיא: בינתיים יש רביזיה של חבר הכנסת אורבך ויש בקשה לרביזיה של יושב ראש הקואליציה, לא רכז הקואליציה בוועדת הכספים אלא יש עוד בכיר מעליו, יושב ראש הקואליציה.

משה שגיא: שלושה מיליון שקלים שאנחנו אישרנו ממש על חודו של קול, יושב ראש הקואליציה מבקש רביזיה.

משה שגיא: תראה את אשר לפנינו.

אורי אוריאל: שאלה.

אורי אוריאל: אתם יכולים להסביר מדוע הכסף לישיבות ההסדר לא עובר במועדו וכתקנו, כמו שהייתם רגילים כל השנים וכל הימים?

מהרן פרוזנפר: אתה שואל אותי?

אורי אוריאל: אתה היועץ הכספי לרמטכ"ל.

אורי אוריאל: את מי אני אשאל?

מהרן פרוזנפר: אני לא רוצה לתת לך תשובה לא מדויקת.

מהרן פרוזנפר: אני מציע שאנחנו נבדוק ונחזור עם תשובה.

אורי אוריאל: זה יכול להיות היום?

אורי אוריאל: למרות העומס שאתם נמצאים בו.

מהרן פרוזנפר: ננסה.

אורי אוריאל: אני מתאר לעצמי שבדרך תבקש מישהו ויבררו.

אורי אוריאל: תעדכן אותנו בבקשה.

אורי אוריאל: אני מודה לך.

אורי אוריאל: אני רק אומר ליושב ראש שזה מצב בלתי סביר, זה לפחות מתפרש.

אורי אוריאל: אני רוצה להיות מאוד זהיר כי יכול להיות שזאת טעות וזה כן עבר אתמול.

אורי אוריאל: כרגע אי העברת הכספים שתמיד הועברו בזמנם לישיבות ההסדר, מתפרש כענישה קולקטיבית על ידי שר הביטחון.

אורי אוריאל: אני מקווה שזה לא נכון, אבל אנחנו מחכים לתשובה.

אורי אוריאל: גם אם היה משהו, אני מקווה שתפתרו את זה.

משה שגיא: היות ואתם שלושה חברי כנסת שביקשתם רביזיה, אני מבקש שתבואו בדברים.

משה שגיא: אני לא מצביע על הרביזיה עכשיו.

משה שגיא: תבואו בדברים.

משה שגיא: אני מקווה שהבעיה תיפתר.

משה שגיא: בכל מקרה אני לא אוכל לסחוב את זה עד אין סוף.

אורי אוריאל: עד סוף השנה.

משה שגיא: לא.

משה שגיא: תגיעו לפתרון.

משה שגיא: אל תעמידו אותנו במבוכה כזאת עם כל הדברים האלה.

משה שגיא: על כל פנים, אני מודה לכולכם.

משה שגיא: אני מודה לך אלון על הצגת הדברים, אני מודה למשרד התשתיות, לליאור, אני מודה לך תת-אלוף מהרן ואני מודה למשרד האוצר.

משה שגיא: תודה רבה.

משה שגיא: הפניות אושרו בכפוף לרביזיה.

משה שגיא: פנייה מספר 446 – משרד ראש הממשלה

נדב כספי: הפנייה הזאת נועדה לעשות שינויים פנימיים בתוך תקציב נתיב שבעיקרם הם העברה לפרוייקט הקלדה שזה אחד הפרוייקטים המרכזיים של נתיב.

נדב כספי: הם העבירו לשם כמיליון וחצי שקלים.

אורי אוריאל: מה מקלידים?

נדב כספי: את כל שמות היהודים מרוסיה.

נדב כספי: למעשה זאת המערכת המרכזית.

אורי אוריאל: חבר העמים, לא?

נדב כספי: חבר העמים, נכון.

נדב כספי: כל יהודי שעולה מחבר העמים, מקבל אישור מהמאגר שנמצא בנתיב.

נדב כספי: זה פרוייקט רב שנתי שאנחנו מתקצבים אותו.

משה שגיא: אנחנו מצביעים.

משה שגיא: ה צ ב ע ה פנייה מספר 446 – אושרה פה אחד

נדב כספי: הפנייה נועדה לתקצב ב-300 אלפי שקלים תגבור תקציב הדיוור של היחידה להכוונת חיילים משוחררים, הקרן לחיילים משוחררים.

נדב כספי: זה בעצם לשלוח להם את הדיווחים על כמה יש להם בפיקדון וכמה מענק.

נדב כספי: היה חסר להם שם כסף ולכן תגברנו אותם.

משה שגיא: אנחנו מצביעים.

משה שגיא: ה צ ב ע ה פניות מספר 447 ו-448 – אושרו פה אחד

משה שגיא: העברה מתקציב משרד הבריאות למשרד הרווחה לצורך הפעלת מרכזי חוסן בשדרות וביישובי עוטף עזה.

חנן פריצקי: תקציבן משרד הרווחה.

חנן פריצקי: הפנייה נועדה לאפשר העברה של 620 אלף שקלים של מרכזי חוסן ממשרד הבריאות למשרד הרווחה.

חנן פריצקי: מדובר על תקצוב של החלק החברתי במרכזי החוסן, מדובר על יישובי שדרות ועוטף עזה.

חנן פריצקי: זו מטרת הפנייה.

משה שגיא: למה זה עובר ממשרד הבריאות למשרד הרווחה?

חנן פריצקי: כי משרד הבריאות קיבל את כל התקציב והוחלט שהחלק החברתי ייעשה באמצעות משרד הרווחה.

משה שגיא: אנחנו מצביעים.

משה שגיא: ה צ ב ע ה פניות מספר 450 ו-451 – אושרו פה אחד פניות מספר 454 ו-455 – משרד התיירות

קרן שפר: תקציבאית משרד התיירות.

קרן שפר: הפנייה הזו נועדה לבצע שינויים פנימיים בתקציב התיירות לקראת סגירת שנת התקציב ולאור קיצוץ שני אחוזים שהממשלה קבעה.

קרן שפר: בנוסף יש כאן העברה של כ-5 מיליון שקלים מתקציב הפיתוח לתקציב השוטף של משרד התיירות עבור אחזקה שוטפת של קבר הרשב"י.

קרן שפר: זה תקציב שבעצם מועבר למרכז הארצי לפיתוח מקומות קדושים שכפוף למשרד התיירות.

משה שגיא: מה זה הכשרת כוח אדם ושירותי תיירות בישראל?

קרן שפר: המרכז הארצי למקומות קדושים.

קרן שפר: זה נמצא בתוך התוכנית של הכשרת כוח אדם לשירותי תיירות בישראל.

קרן שפר: הפעילות של המרכז הארצי למקומות קדושים נמצא תחת אותה תוכנית.

קרן שפר: זה תחום.

משה שגיא: לא הבנתי.

משה שגיא: יש הכשרת כוח אדם בתיירות, בסדר.

משה שגיא: יש לפני זה בעמוד הראשון הכשרת כוח אדם ושירותי התיירות בישראל.

משה שגיא: מה זה?

קרן שפר: זה התחום שגם המרכז הארצי לפיתוח מקומות קדושים כלול תחת התחום הזה.

קרן שפר: זה תחום שעוסק בכל מיני נושאים שקשורים למוצר התיירותי, כמו שאנחנו קוראים לזה.

קרן שפר: גם הכשרת כוח אדם, קורסי השתלמויות, טבחים, מורי דרך וכיוצא באלה.

משה שגיא: אנחנו מצביעים.

משה שגיא: ה צ ב ע ה פניות מספר 454 ו-455 – אושרו פה אחד פניות מספר 456 ו-457 – משרד התיירות

קרן שפר: זאת פנייה שנועדה להעביר 115 אלף שקלים ממשרד התיירות למשרד התעשייה.

קרן שפר: היה בשנת 2008 קורס צוערים שהיה משותף למשרד התעשייה ולמשרד התיירות, וזה חוב.

משה שגיא: צוערים?

קרן שפר: צוערים.

קרן שפר: יש לנו.

קרן שפר: אנחנו מעסיקים כ-5 צוערים.

קרן שפר: הם הולכים להיות נספחים בחוץ לארץ בלשכות התיירות.

משה שגיא: כבר העברתם את זה.

קרן שפר: לא, זה חוב.

משה שגיא: עוד צוערים?

קרן שפר: לא, אין השנה צוערים.

קרן שפר: זה חוב שלנו משנת 2008 למשרד התעשייה.

משה שגיא: לא הבנתי.

משה שגיא: על מה את מדברת?

קרן שפר: בשנת 2008 העברנו קורס הכשרה של צוערים.

משה שגיא: במשרד החוץ.

קרן שפר: לא.

קרן שפר: במשרד התיירות.

קרן שפר: לנו יש צוערים בלשכות בחוץ לארץ.

קרן שפר: יש לנו נציגויות בחוץ לארץ.

קרן שפר: זה חוב שנשאר לנו למשרד התעשייה.

משה שגיא: גם ערבים יכולים להיות צוערים אצלכם?

משה שגיא: כל פעם כשאני שואל על ערבים, אני מתכוון גם לחרדים.

אורי אוריאל: תגידי שערבים וחרדים יכולים.

קרן שפר: כל המיעוטים, כן.

משה שגיא: אנחנו מצביעים.

משה שגיא: ה צ ב ע ה פניות מספר 456 ו-457 – אושרו פה אחד פניות מספר 346 ו-347 - כ-4.5 מיליון שקלים, תוכנית הבראה במועצות הדתיות.

משה שגיא: מר קטן, בבקשה.

אריאל קטן: מנהל אגף בכיר לתקינה, תקצוב ובקרה במשרד לשירותי דת.

אריאל קטן: המשרד לשירותי דת עורך תוכניות הבראה בהרבה מאוד מועצות דתיות.

אריאל קטן: עיקר הכסף הולך לכיסוי גירעון עבר.

אריאל קטן: זאת אומרת, המועצות היום, רובן ככולן מאוזנות.

יעקב אדרי: אני מתנגד.

יעקב אדרי: באור עקיבא אין רב כבר שנתיים.

אריאל קטן: המועצות, רובן ככולן מאוזנות, אבל יש להן הרבה חובות עבר והכספים האלה הם 50 אחוזים מחובות העבר של המועצה הדתית בת ים.

אריאל קטן: 50 אחוזים הם צריכים לקחת הלוואה.

אריאל קטן: יש כאן הרבה מאוד חרדים, אבל אין ערבים.

משה שגיא: אני כמובן לא אשאל על המועצה הדתית בחולון, כיוון שאנחנו עוסקים רק בבת-ים.

משה שגיא: אנחנו מצביעים.

משה שגיא: ה צ ב ע ה פניות מספר 346 ו-347 – אושרו פה אחד

ציון פיניאן: אריאל קטן, תהיה גדול ותביא את הנושא של המועצות הדתיות.

משה שגיא: אנחנו חוזרים אחורנית.

משה שגיא: פניות מספר 267 ו-268 – עמוד 4, משרד התקשורת

יהונתן בר סימנטוב: זה ממשרד התקשורת לרשות ההגירה.

יהונתן בר סימנטוב: הפנייה התקציבית נועדה לאפשר העברה של תקן והוצאות נלוות ממשרד התקשורת לרשות ההגירה.

משה שגיא: אנחנו מצביעים.

משה שגיא: ה צ ב ע ה פניות מספר 267 ו-268 – אושרו פה אחד פנייה מספר 397, עמוד 14 – המשרד לביטחון פנים

יאיר אידר: הפנייה נועדה להפשיר את רזרבות השכר במשטרה ובשירות בתי הסוהר בהתאם לביצוע בפועל.

משה שגיא: אנחנו מצביעים.

משה שגיא: ה צ ב ע ה פנייה מספר 397 – אושרה פה אחד

יהונתן בר סימנטוב: הפנייה נועדה לתקצב את המשרד לביטחון פנים בסך של 78 מיליון שקלים בהתאם לסיכום בין המשרדים, כאשר 29 מיליון שקלים הולכים לתקציב השכר של המשטרה, 35 מיליון שקלים הולכים לתגבור תקציב האמרכלות, 6 מיליון הולכים לתקציב הפיתוח, ועוד 5 מיליון שקלים הולכים לאבטחת מתקני משטרה.

יהונתן בר סימנטוב: בנוסף לזה עוברים עוד 3 מיליון שקלים למשרד הפנים לתקציב הפיתוח של המשרד לביטחון פנים עבור פיתוח מערכת רעות.

משה שגיא: אנחנו מצביעים.

משה שגיא: ה צ ב ע ה פניות מספר 411, 413 ו-415 – אושרו פה אחד

אודי רימר: הפנייה נועדה לבצע שינויים בתקציב משק הדלק לשעת חירום.

משה שגיא: אנחנו מצביעים.

משה שגיא: ה צ ב ע ה פנייה מספר 422 – אושרה פה אחד פנייה מספר 423 – תשתיות

אודי רימר: הפנייה נועדה לבצע שינויים בתקציב.

משה שגיא: אני יכול לדעת למה מביאים פנייה כזאת?

משה שגיא: עם כל הכבוד.

משה שגיא: אנשים מחכים.

משה שגיא: אתם קצת עושים צחוק, עם כל הכבוד.

אודי רימר: אלה שתי רשויות עם תקציב מאוד נמוך.

משה שגיא: מי כאן נמוך?

אודי רימר: גם רשות לשירותים ציבוריים, חשמל, וגם רשות הגז הטבעי.

משה שגיא: למה מיועד הכסף הזה?

אודי רימר: רשות החשמל היא המפקחת.

משה שגיא: מהי רשות החשמל, כולנו יודעים.

משה שגיא: למה מיועד הכסף הזה?

אודי רימר: אלה שינויים פנימיים.

אודי רימר: מזמינים אותם לכל מיני כנסים בחוץ לארץ.

משה שגיא: אם היה לי זמן, לא הייתי מאשר את זה עכשיו כי זה קצת מוגזם.

משה שגיא: אנחנו צריכים לשבת כאן בוועדת הכספים ולאשר 12 אלף שקלים.

משה שגיא: פתאום אתם באים עם פנייה כזאת גדולה שמערבבים בתוכה את זה.

משה שגיא: אנחנו מצביעים.

משה שגיא: ה צ ב ע ה פנייה מספר 423 – אושרה פה אחד אני מודה לכם.